Den forslåede og mishandlede kondiløber, som han ifølge politiets tiltale lige havde voldtaget og forsøgt dræbt, lå stadig afklædt og rystende af kulde i et buskads ved det øde område Sløjfen på Østerbro i København og kæmpede for sit liv. Kun iført sin bh og én af sine løbesko, men med blødende kvæstelser over hele kroppen, grene og blade i håret samt tilføjet en hjerneskade.

Alligevel satte den nu 30-årige mand, som politiet anklager for det livstruende overfald på den spinkle kvinde, sig tilsyneladende halvanden time efter overfaldet til at opdatere sin Facebook-profil - blandt andet med en øm kærlighedserklæring til en ukendt kvinde.

Det rimer ganske vist ikke så godt med hans egen forklaring om, at han var så fuld, at han havde totalt blackout, og derfor i dag intet kan huske. Og samtidig viser videooptagelser fra gerningstidspunktet, at han går helt upåvirket rundt tæt på gerningsstedet.

Det kan tilsammen vise sig at rokke ved den forklaring, som en 30-årig mand fra Grønland er kommet med i Københavns Byret. Her er han tiltalt for den ualmindeligt brutale og livsfarlige voldtægtsmishandling, som den 38-årige kondiløber blev udsat for i august sidste år.

I vidneskranken foran byrettens nævningeting har den 30-årig mand nægtet sig skyldig i de alvorlige anklager om voldtægt og drabsforsøg mod kvinden. På gerningstidspunktet kl. 06 om morgenen 16. august var han angiveligt så beruset, at han intet kan huske.

Men videooptagelser af ham lige før og lige efter gerningstidspunktet viser, at han på ingen måde slingrer eller på anden måde viser synlige tegn på stor beruselse. Og godt halvanden time efter voldtægten af kondiløberen skriver han to opslag på grønlandsk på sin private Facebook-profil, har politiets efterforskning afsløret:

Kl. 7.35 skriver han: 'Jeg vil snart på indkøb. Jeg vil ikke blive ædru. Jeg vil være beruset konstant. Hvem vil kede sig? Jeg kan kun sige: hvem vil ikke være beruset og gøre dagene korte?'.

Og kl. 7.42 kommer så kærlighedserklæringen, der også er skrevet på grønlandsk: 'Jeg elsker hende for meget og vil være sammen med hende. Hun ved, at jeg elsker hende og har vidst det længe. Jeg vil have hende med til Sisimiut (den grønlandske by, hvor han normalt bor, red.) (efterfulgt af fire røde hjerter, red). Jeg ved ikke, om hun har samme følelser for mig, men jeg elsker hende helt vildt og vil behandle hende godt. Sammen kan vi støtte hinanden på kærlighedens vej, og sammen komme igennem godt og ondt på livets vej. Alt sammen hører med til livet'.

På anklagerens spørgsmål ville den 30-årige i retten ikke afsløre, hvilken kvinde kærlighedserklæringen var rettet imod.

»Det er en, jeg kender. Jeg vil ikke sige, hvad hun hedder,« lød det undvigende svar.

I vidneskranken forklarede den tiltalte, at han dagen før gerningstidspunktet havde sovet til om eftermiddagen. Efter at have spist, gik han ud for at købe alkohol i en kiosk - to poser med tilsammen omkring 10 Carlsberg-øl samt en lille flaske vodka.

»Det drak jeg sammen med nogle andre på Hans Knudsens Plads. Jeg talte med nogen på min mobiltelefon. Det er det sidste, som jeg kan huske. Jeg ved ikke, hvad klokken var, og jeg vil ikke fortælle, hvem jeg snakkede med. Det var aften, og det var ved at blive mørkt. Resten kan jeg ikke huske. Jeg kom først til mig selv, da jeg vågnede næste eftermiddag,« forklarede den 30-årige mand i retten.





Som tiltalt er han ikke mindst belastet af en række dna-undesøgelser, der blandt andet med maksimal sikkerhed har påvist biologiske spor fra ham i skridtet på den voldtagne kvinde, der kun var iført bh og en af sine kondisko, da hun blodig og rystende af kulde blev fundet af sin søgende kæreste og familiemedlemmer i et buskads ni timer efter voldtægten. Også ved roden af den tiltaltes penis fandt retsgenetikerne dna-spor fra den forurettede kvinde.

Allerede natten efter voldtægten blev den nu 30-årig mand anholdt og sigtet. Han var i København i forbindelse med hospitalsbehandling.

Den 38-årige kvinde var efter voldtægts-overfaldet indlagt i knapt to måneder på først Rigshospitalet og så Hvidovre Hospital, inden hun i ca. fem måneder gik til daglig genoptræning og behandling på Center for Hjerneskadede. Hun har nu i et vist omfang genoptaget sit arbejde som internationalt anerkendt forsker.

Byretten i København vil mandag middag afsige kendelse om skyldsspørgsmålet i nævningesagen mod den 30-årige mand.